Empregados da Westinghouse co B-29 empregado para realizar as probas da estratovisión
A **estratovisión** é a difusión de emisións de televisión desde avións a grande altitude que fan de estacións intermedias entre as emisoras ampliando o alcance das transmisións.

Desenvolvemento
---------------

O desenvolvemento debeuse á Westinghouse Electric Corporation que realizou os primeiros ensaios na primavera e verán de 1945 coa pretensión de conseguir un sistema barato de televisión e radio FM de costa a costa. En setembro de 1946 a compañía realizou con éxito probas cun aeroplano a 30.000 pés de altura. O 23 de xuño de 1948 realizouse a primeira demostración pública de estratovisión retransmitindo a convención republicana que emitía en directo a WMAR-TV en Baltimore sobre unha área de 845 km de diámetro dos estados de Pennsylvania, Ohio, Nova York e Maryland. Ao longo de 1948 realizáronse un total de 37 que sumaron 164 horas de voo. Porén os problemas económicos: o custo de manter unha frota de avións e a súa tripulación no aire; técnicos: a antena situada no fondo do aeroplano tardaba hora e media en despregarse e dobrarse ; políticos: temor por parte de congresistas e estacións de televisión a que se convertese nun monopolio. e finalmente a finalización da conexión por cable coaxial entre a costa leste e a oeste que realizou ATT en 1949 levaron á Westinghouse a abandonar o proxecto.

Usos civís
----------

O 30 de setembro de 1954 Cuba utilizou un DC-3 para transmitir desde os Estados Unidos un partido do campionato de béisbol, foi a primeira transmisión extracontinental en directo,.

Entre 1961 e 1968 a Mildwest Program on Airbone Television Instruction desenvolveu un servizo de televisión educativa catro días á semana dirixido a escolas de primaria e secundaria, en 1967 transmitía para 1770 colexios, que tiñan que pagar unha pequena cota por alumno..

Usos militares
--------------

O exército norteamericano desenvolveu un servizo de estratovisión entre 1966 e 1972 en Vietnam do Sur, con dúas canles, unha para os soldados norteamericanos e outra para o público en xeral.

Militares a bordo do Lockheed EC-130
A 193d Special Operations Wing, unha unidade de operacións especiais da Garda Nacional Aérea de Pennsylvania é a encargada de operar o Lockheed EC-130 Commando Solo, unha versión do C-130 Hercules especialmente deseñada para realizar operacións psicolóxicas e misións de interferencia de frecuencias de radio e televisión, participou en 1994 na invasión norteamericana de Haití transmitindo mensaxes do presidente deposto Jean-Bertrand Aristide. En 1999 baixo cobertura da OTAN actuou durante o bombardeo de Iugoslavia interferindo as transmisións de televisión serbias  e en 2003 en Iraq, emitiu a denominada Towards Freedom TV

Notas
-----

1. ↑  Foust, James C. (2011-11-30). "The "Atomic Bomb" of Broadcasting: Westinghouse's "Stratovision" Experiment, 1944–1949". *Journal of Broadcasting & Electronic Media* (en inglés) **55** (4): 510–525. ISSN 0883-8151. doi:10.1080/08838151.2011.620670.
2. ↑  "Lynn Hinds "It’s Stratovision"". Arquivado dende o orixinal o 10 de xaneiro de 2008. Consultado o 18 de agosto de 2010.
3. ↑  Early Electric Television
4. ↑  Science Service
5. ↑  Jonathan Sterne "Television under construction: American television and the problem of distribution, 1926–62"
6. ↑  John M. Kittross e Christopher H. Sterling "Television frequency allocation policy in the United States"‬, páxina 223
7. ↑  Guido Sapienza "Il sistema televisivo cubano", páxina 67
8. ↑  "National Public Broadcasting Archives. University of Maryland". Arquivado dende o orixinal o 15 de xuño de 2010. Consultado o 18 de agosto de 2010.
9. ↑  "Time". Arquivado dende o orixinal o 08 de outubro de 2010. Consultado o 18 de agosto de 2010.
10. ↑  The Institute of Communications Studies, University of Leeds
11. ↑  "Stars and Stripes". Arquivado dende o orixinal o 04 de marzo de 2016. Consultado o 18 de agosto de 2010.